b'\n_START_ARTICLE_\nValentino Rossi\n_START_SECTION_\nZgodnja leta\n_START_PARAGRAPH_\nValentino Rossi se je rodil 16. februarja 1979 v Urbinu v Marcheju. Ko je bil \xc5\xa1e otrok, se je dru\xc5\xbeina preselila v Tavullio. Njegov o\xc4\x8de Graziano Rossi je bil motociklisti\xc4\x8dni dirka\xc4\x8d, zato je tudi Valentino motorje za\xc4\x8del voziti \xc5\xbee zelo zgodaj. Njegovo mamo Stefanio je skrbelo za njegovo varnost, zato mu je o\xc4\x8de kot varnej\xc5\xa1i nadomestek motorja kupil gokarta, ki ga je mladi Valentino vzljubil. Kmalu pa si je \xc5\xbeelel dirkati \xc5\xa1e hitreje, zato je Graziano sinu namesto 60-kubi\xc4\x8dnega kupil gokart s 100-kubi\xc4\x8dnim motorjem._NEWLINE_Leta 1990 je Valentino osvojil regionalno prvenstvo v gokartu. Zatem je za\xc4\x8del dirkati z minimotom in je do konca leta 1991 osvojil \xc5\xa1tevilne regionalne dirke. Obenem je nadaljeval z dirkanjem z gokartom in je na dr\xc5\xbeavnem prvenstvu v Parmi osvojil 5. mesto. Skupaj z o\xc4\x8detom sta se za\xc4\x8dela zanimati za selitev v italijansko serijo s 100-kubi\xc4\x8dnimi motorji in na evropsko serijo, ki bi ga najverjetneje pripeljala v formulo 1. Zaradi previsokih stro\xc5\xa1kov za \xc5\xa1tartnine na dirkah sta se odlo\xc4\x8dila, da bo Valentino dirkal v minimoto prvenstvu._NEWLINE_Leta 1993 je ob pomo\xc4\x8di o\xc4\x8deta, Virginia Ferrarija, Claudia Castiglionija in Claudia Lusuardija, ki je vodil uradno ekipo Cagiva Sport Production, pri\xc5\xa1el do prilo\xc5\xbenosti za dirko s 125-kubi\xc4\x8dnim motorjem Cagivo Mito. Dirko je kon\xc4\x8dal kot deveti, \xc4\x8deprav je po\xc5\xa1kodoval motor \xc5\xbee v nesre\xc4\x8di v prvem ovinku ne ve\xc4\x8d kot sto metrov iz boksov._NEWLINE_Prva sezona v italijanskem prvenstvu je bila zelo nihajo\xc4\x8da, je pa na zadnji dirki v Misanu osvojil prvi \xc5\xa1tartni polo\xc5\xbeaj. V drugi sezoni je dirkal za Lusuardijevo ekipo Mito in osvojil naslov italijanskega prvaka.\n_START_SECTION_\n125 cm\xc2\xb3, 250 cm\xc2\xb3 in 500 cm\xc2\xb3 prvenstvo\n_START_PARAGRAPH_\nLeta 1994 je Rossi tekmoval v italijanskem prvenstvu 125 GP z motociklom Sandroni, ki je uporabljal motor Rotax. Motocikel je izdelal Guido Mancini, nekdanji dirka\xc4\x8d in mehanik, ki je v preteklosti sodeloval tudi z Lorisom Capirossijem. Leta 2016 so o Manciniju posneli dokumentarec \xc2\xbbMancini, motociklisti\xc4\x8dni \xc4\x8darodej (Il Mago Mancini)\xc2\xab\xc2\xa0v re\xc5\xbeiji Jeffreyja Zanija, ki prika\xc5\xbee za\xc4\x8detek izdelave tak\xc5\xa1nega tipa motociklov in odnos med Mancinijem in Rossijem._NEWLINE_Leta 1995 je Rossi pre\xc5\xa1el na Aprilio in osvojil italijansko prvenstvo 125 GP. Bil je tudi tretji na evropskem prvenstvu._NEWLINE_V sezoni 1996 je debitiral v 125 cm\xc2\xb3 prvenstvu. Nekajkrat je padel, pet dirk ni kon\xc4\x8dal, kljub temu pa je avgusta v Brnu na \xc4\x8ce\xc5\xa1kem osvojil svojo prvo zmago z motociklom AGV Aprilia RS125R. Sezono je zaklju\xc4\x8dil na devetem mestu. V sezoni 1997 je dominiral, zmagal 11 od 15-ih dirk in osvojil svoj prvi naslov svetovnega prvaka. Po koncu sezone se je preselil v vi\xc5\xa1je 250 cm\xc2\xb3 prvenstvo._NEWLINE_V sezoni 1998 je ekipa Aprilia RS250 dosegla svoj vrhunec, saj so ekipo dirka\xc4\x8dev sestavljali Valentino Rossi, Loris Capirossi in Tetsuya Harada. Prvak je postal Capirossi, Rossi pa je s 23-imi to\xc4\x8dkami zaostanka za njim postal podprvak. V naslednji sezoni je Rossi osvojil pet prvih \xc5\xa1tartnih mest, devet zmag in naslov svetovnega prvaka, kar mu je odprlo vrata v 500 cm\xc2\xb3 prvenstvo._NEWLINE_V sezoni 2000 je Rossi dirkal za Hondo. Prvo leto je imel tudi osebnega mentorja, nekdanje svetovnega prvaka Micka Doohana, za katerega je neko\xc4\x8d kot glavni in\xc5\xbeenir delal Jeremy Burgess. V tej sezoni je Rossi prvi\xc4\x8d dirkal proti Maxu Biaggiju. Tako kot \xc5\xbee ob prej\xc5\xa1njih prehodih v vi\xc5\xa1je prvenstvo tudi v tem primeru v svoji prvi sezoni ni dominiral, je pa osvojil zmagi v Veliki Britaniji in Braziliji in prvenstvo kon\xc4\x8dal takoj za prvakom Kennyjem Robertsom mlaj\xc5\xa1im._NEWLINE_V sezoni 2001 so dirka\xc4\x8di zadnji\xc4\x8d dirkali v 500 cm\xc2\xb3 prvenstvu, saj so naslednje leto pre\xc5\xa1li na mo\xc4\x8dnej\xc5\xa1e motocikle in prvenstvo MotoGP. Zadnji prvak v 500 cm\xc2\xb3 prvenstvu je postal Rossi, ki je v sezoni osvojil 11 dirk in zbral 325 to\xc4\x8dk, to je 106 to\xc4\x8dk ve\xc4\x8d od velikega rivala v tej sezoni Biaggija. Rossi je tako postal prvi dirka\xc4\x8d, ki je osvojil po vrsti naslove prvaka v vseh treh prvenstvih. Med sezono se je pridru\xc5\xbeil ameri\xc5\xa1kemu motociklisti\xc4\x8dnemu dirka\xc4\x8du Colinu Edwardsu na vzdr\xc5\xbeljivostni dirki 8 ur Suzuke. Z motociklom Honda VTR1000SPW je postal prvi Italijan, ki je zmagal na tej dirki. Z Edwardsom sta osvojila dirko, \xc4\x8deprav Rossi s tovrstnimi tekmami ni imel nobenih izku\xc5\xa1enj. Za sezono 2002 so \xc5\xa1e dovolili dirkanje s 500 cm\xc2\xb3 motorji, vendar so bili ti v primerjavi z novimi 900 cm\xc2\xb3 zastareli.'